Fra 1. november 2014 skal du og alle beboere have en digital postkasse til at modtage post fra det offentlige. Men det er muligt at søge om fritagelse eller give andre adgang til at se sin post.
Digital Post er smart, men kan være svært for vores ældre beboere. 41 procent i aldersgruppen 75-89 år i Danmark har aldrig været på internettet og for aldersgruppen 65-74 år er det 12 % viser tal fra Danmarks Statistik. Mere end 200.000 personer er da også allerede fritaget for digital post.
Boligkontoret Danmark benytter sig i stort omfang af digitalisering, og giver samtidig mulighed for andre løsninger, netop for at imødekomme bl.a. ældre beboere. Ældre beboere, der ikke kan være med på den offentlige digitale postkasse, har da også to andre muligheder.
Man kan give andre læseadgang til sin digitale post
En eller flere i fx din familie kan få adgang til at læse din digitale post for dig og holde dig ajour. Det er stadig dit ansvar, at posten bliver læst. Du skal henvender dig til Borgerservice for at give andre adgang.
Man kan søge om fritagelse
Man kan blive fritaget, hvis man fx ikke har adgang til en computer derhjemme, hvis man er blind eller har sproglige barrierer, fx er ordblind. For at blive fritaget skal du møde op i borgerservice og skrive under på, at du opfylder en eller flere af betingelserne for at blive fritaget.
Her er det muligt at få hjælp
Du kan få hjælp til Digital Post på kommunens borgerservice og bibliotekerne. To organisationer hjælper også ældre med it.
www.ældresagen.dk – har bl.a. gratis e-kurser og Senior PC Support, tlf. 70 10 10 06 kl. 10-15 – og nogle lokalafdelinger tilbyder it-hjælp.